KIRJALLINEN KYSYMYS E-3422/00 esittäjä(t): Ioannis Marínos (PPE-DE) komissiolle. Euroopan jälleenrakennusvirasto.



Virallinen lehti nro 163 E , 06/06/2001 s. 0113 - 0114



KIRJALLINEN KYSYMYS E-3422/00 esittäjä(t): Ioannis Marínos (PPE-DE) komissiolle (7. marraskuuta 2000) Aihe: Euroopan jälleenrakennusvirasto Neuvosto antoi 15. marraskuuta 1999 asetuksen (EY) N:o 2454/1999(1) asetuksen (EY) N:o 1628/1999(2) muuttamisesta luoden siten pohjan Euroopan jälleenrakennusviraston perustamiselle. Viraston hallintoneuvoston ensimmäinen kokous pidettiin 17. tammikuuta 2000 sen toimipaikalla Thessalonikissa komission jäsenen Chris Pattenin läsnäollessa. Patten viittasi puheessaan viraston rooliin Kosovon jälleenrakennuksessa ja alueelta karkotettujen pakolaisten kotiinpaluussa. Jugoslavian poliittisen tilanteen viimeaikaiset muutokset tarjoavat epäilemättä uusia näkymiä Jugoslavian liittämisestä uudelleen eurooppalaisten valtioiden joukkoon ja Kosovon etnisten ryhmien välisten jännitteiden vähentämisestä, ja muutosten ansiosta Euroopan jälleenrakennusviraston työ voi hyödyttää entistä enemmän kaikkia Kosovon asukkaita. Voisiko Euroopan komissio arvioida Euroopan jälleenrakennusviraston tähänastista työskentelyä ja ilmoittaa minulle, minkä verran määrärahoja virasto on käsitellyt ja sen käytettävissä on ollut? Minkä verran sillä on henkilöstöä, ja mitä virkaluokkia, asiantuntemusta ja kansallisuuksia he edustavat? Mitä aloitteita virasto on tehnyt ja pannut täytäntöön Thessalonikin hallinnollisesta keskuksestaan käsin? Kuka on myöntänyt määrärahat ja mitä tarkoitusta varten? Kuinka monta pakolaista (kustakin Kosovon etnisestä ryhmästä) on palannut Kosovoon ja asettunut kotiseudulleen? (1) EYVL L 299, 20.11.1999, s. 1. (2) EYVL L 204, 14.8.1996, s. 1. Christopher Pattenin komission puolesta antama vastaus (8. joulukuuta 2000) Euroopan jälleenrakennusvirasto aloitti käytännön työnsä Kosovossa helmikuussa 2000. Tämän jälkeen virasto on pannut nopeasti vireille tarjouskilpailut alueella tarvittavista tärkeistä töistä ja tehnyt niiden rahoitusta koskevia sopimuksia. Virasto on vuonna 2000 toteuttanut toimia energian, liikenteen ja vesihuollon alalla. Vuonna 1999 rakennettiin uudestaan 3 500 taloa, ja vuonna 2000 jopa 8 000 vakavasti vaurioitunutta tai täysin tuhoutunutta taloa. Tämän lisäksi on tuettu talouskehitystä, maataloutta ja terveydenhuollon uudistusta. Yhdistyneiden Kansakuntien pakolaisasiain päävaltuutettu UNHCR on arvioinut, että 785 000 pakolaista on palannut alueen pakolaisleireiltä 1. lokakuuta 2000 mennessä. Turvapaikkamaista on vapaaehtoisesti palannut tai palautettu 200 000 ihmistä heinäkuun 1999 jälkeen. Näistä arvioista ei käy ilmi, kuinka moni pakolaisista on päässyt asettautumaan takaisin kotiinsa. Kun jälleenrakennusvirasto aloitti toimintansa helmikuussa 2000, se sai käyttöönsä vuosien 1998, 1999 ja 2000 Kosovoa koskevien ohjelmien määrärahoja yhteensä 394,5 miljoonaa euroa. Tällä hetkellä kaikki määrärahat on sidottu, yli 80 prosentista on tehty sopimus ja 40 prosenttia sopimusten mukaisista varoista on jo maksettu. Virastossa työskentelee tällä hetkellä 47 ulkomaista työntekijää (väliaikaisia toimihenkilöitä), joista kuusi on Thessalonikissa ja 41 Pristinassa. Seuraavan kahden kuukauden aikana vielä kolmen tällaisen työntekijän on määrä aloittaa työt Thessalonikissa. Nykyisistä 47 ulkomaalaisesta työntekijästä 34 kuuluu korkeakoulututkintoa edellyttävään A-ura-alueeseen, 12 toimii B-ura-alueen avustavissa tehtävissä ja yksi on C-ura-alueen sihteeri. Lisäksi virastossa työskentelee tällä hetkellä 45 paikallista toimihenkilöä, joista 34 Pristinassa sijaitsevassa toiminnallisessa keskuksessa, yhdeksän Thessalonikissa ja kaksi Skopjessa sijaitsevassa sivutoimistossa. Viraston yleiset yksiköt on sijoitettu Thessalonikin keskustoimistoon. Ne vastaavat viraston yleisestä hallinnosta, muun muassa viraston johtokunnan kuukausittaisten kokousten valmistelusta. Yleiset yksiköt hoitavat myös viraston oikeudellisia kysymyksiä, tiedotusta ja viestintää sekä henkilöstöhallintoa. Bosnialle ja Hertsegovinalle, Kroatialle, Jugoslavian liittotasavallalle ja entiselle Jugoslavian tasavallalle Makedonialle annettavasta avusta 25 päivänä heinäkuuta 1996 annetun neuvoston asetuksen (EY) N:o 1628/96, sellaisena kuin se on muutettuna 15 päivänä marraskuuta 1999 annetulla neuvoston asetuksella (EY) N:o 2454/1999, 18 artiklan 5 kohdan mukaan Euroopan parlamentille annetaan neljännesvuosittain yksityiskohtainen kertomus viraston toiminnasta ja hallinnosta. Ensimmäinen neljännesvuosittainen kertomus lähetettiin parlamentille 17. toukokuuta 2000 ja toinen 27. syyskuuta 2000.